Folketing
2000-03-03

Uskyldige ser de ud, og man kunne måske også forledes til at finde sympati for disse to beslutningsforslag, nr. B 81 og nr. B 87, men ved nærmere granskning er forslagene et par dyre svende. Staten yder allerede nu med det flertal, der kan samles her i Folketinget, ved hver finanslov et tilskud til skolefritidsordninger, der har været tilfredsstillende. Det er således et udtryk for det niveau, der er og har været en udmærket ordning for de frie grundskoler. Hvad er ændret i en sådan grad siden sidste års finanslovvedtagelse, at man nu mener, at der yderligere skal tilføres de mange millioner kroner til området? Jeg synes, man skal tage for pålydende, at det kommunale selvstyre også her står ved magt og kan anvendes, som den enkelte kommune finder fornødent, nemlig ved at øge tilskuddet til denne form for skolefritidstilbud.